Kolinda Grabar-Kitarović
Kolinda Grabar-Kitarović (rođena 29. aprila 1968) jest hrvatska političarka, diplomata i 4. po redu predsjednica Hrvatske od februara 2015. do februara 2020. Od 2011. do 2014. bila je na funkciji pomoćnika generalnog sekretara NATO-a za javnu diplomatiju. Ujedno je i prva žena ikada postavljena na tu poziciju. Od 2008. do 2011. bila je ambasadorica Hrvatske u SAD-u. Na mjesto ambasadorice imenovana je 19. marta 2008. Od 2005. do 2008. vršila je funkciju ministrice vanjskih poslova Hrvatske. Rođena je na Rijeci, tada u SFRJ. Živjela je godinu dana u SAD-u gdje je u Los Alamosu završila srednju školu. Nakon toga, vratila se u Hrvatsku, gdje je upisala Filozofski fakultet Univerziteta u Zagrebu, gdje je diplomirala na engleskom i španskom jeziku 1992. Kasnije je stekla magistarsku titulu u oblasti međunarodnih odnosa na Fakultetu političkih nauka Univerziteta u Zagrebu. Od 1995. do 1996. pohađala je Diplomatsku akademiju u Beču. Godine 1992. postaje savjetnica odjeljenja za međunarodnu saradnju pri Ministarstvu nauke i tehnologije Hrvatske. Sljedeće godine prelazi na mjesto savjetnice u Ministarstvu vanjskih poslova. Postala je šefica sjeveroameričkog odjeljenja Ministarstva vanjskih poslova 1995, gdje ostaje do 1997. Te godine počinje raditi za hrvatsku ambasadu u Kanadi, kao diplomatski savjetnik sve do oktobra 1998, a nakon toga imenovana je kao ministar-savjetnica. U Kanadi je ostala sve do 2000. Postaje ministar-savjetnica 2000. pri Ministarstvu vanjskih poslova. Tu funkciju napušta 2003. U novembru te godine izabrana je u Hrvatski sabor iz 7. izborne jedinice kao članica HDZ-a. U vladi formiranoj decembra 2003. postavljena je za ministricu evropskih integracija, gdje je početkom 2004. započela pregovore za ulazak Hrvatske u Evropsku uniju. U februaru 2005. imenovana je za ministricu vanjskih poslova Hrvatske. Njen izbor na mjesto ministrice potvrđen je u Saboru te je položila ministarsku zakletvu 17. februara 2005. Njen osnovni zadatak kao ministrica vanjskih poslova bio je da odvede Hrvatsku u EU. Na mjestu ministrice vanjskih poslova naslijedio ju je Gordan Jandroković, nakon parlamentarnih izbora u novembru 2007. U septembru 2012. dnevne novine Jutarnji list dale su naznake da je Grabar-Kitarović jedna od mogućih HDZ-ovih kandidatkinja za predsjedničke izbore u Hrvatskoj. Predsjednik stranke Tomislav Karamarko izjavio je da je s njom održao sastanak kako bi razmotrili moguću kandidaturu. U intervjuu je izjavila da će sačekati da joj mandat pri NATO-u istekne prije nego što razmotri nastavak svoje političke karijere u Hrvatskoj. Po prvi put u svom životu dobila je ulogu na kratko u seriji Dar Mar, gdje je tumačila ulogu predsjednice.